A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az EMGA kiadásairól Korai előrejelző rendszer, 2014/9-10. szám /* COM/2014/0671 final */





TARTALOMJEGYZÉK 1........... Bevezetés...................................................................................................................... 3 2........... Az EMGA-hoz rendelt címzett bevételek.................................................................... 3 3........... Az EMGA 2014. évi költségvetésének ideiglenes végrehajtására vonatkozó megjegyzések 4 4........... Az EMGA-hoz rendelt címzett bevételek felhasználása.............................................. 6 5........... Következtetések........................................................................................................... 6 1. melléklet: || Az EMGA-előirányzatok ideiglenes felhasználása 2014. augusztus 31-ig 1. Bevezetés Az 1. melléklet bemutatja, hogy milyen szintű volt az Európai Mezőgazdasági Garanciaalap (EMGA) költségvetésének tényleges végrehajtása a 2013. október 16-tól 2014. augusztus 31-ig tartó időszakban a közös agrárpolitika finanszírozásáról, irányításáról és monitoringjáról szóló 1306/2013/EU rendelet[1] 28. cikkének rendelkezései alapján kialakított mutató szerinti kiadási profilhoz viszonyítva. 2. Az EMGA-hoz rendelt címzett bevételek Az 1306/2013/EU rendelet 43. cikkében foglalt rendelkezések alapján a számlaelszámolásra és a megfelelőségi vizsgálatokra vonatkozó határozatok szerinti pénzügyi kiigazításokból, a szabálytalanságokból és a tejilletékből eredő bevételek az EMGA kiadásainak finanszírozására fordítandó címzett bevételek. Az említett rendelkezések értelmében a címzett bevételek bármely, az EMGA-ból fedezett kiadás finanszírozására felhasználhatók. Amennyiben e bevételek egy részét nem használják fel az adott költségvetési évben, a fennmaradó részt automatikusan átvezetik a következő költségvetési évre[2]. A 2014. évi EMGA-költségvetés tartalmazta mind a piaci intézkedések és a közvetlen támogatások kapcsán várhatóan felmerülő kiadások finanszírozási szükségleteire vonatkozó legfrissebb bizottsági becsléseket, mind pedig a szóban forgó költségvetési év során várhatóan befolyó címzett bevételekre és az előző költségvetési évből rendelkezésre álló címzett bevételek egyenlegének átvezetésére vonatkozó becsléseket. A Bizottság az EMGA 2014. évi költségvetési előirányzataira vonatkozó javaslatában figyelembe vette a várható összes címzett bevételt, és a 2014. évi költségvetésben előirányzatként a becsült szükségletek és a címzett bevételek becsült összege közötti különbözettel megegyező összeget igényelt. A költségvetési hatóság elfogadta a várható címzett bevételek figyelembevételével összeállított EMGA-költségvetést. A 2014. évi költségvetés kidolgozásakor a Bizottság becslései szerint a rendelkezésre álló címzett bevételek 1 464 millió EUR-t tettek ki. Ezen belül: – a 2014. költségvetési évben várhatóan keletkező címzett bevételek összegét 849 millió EUR-ra becsülték. A megfelelőségi vizsgálatok nyomán végrehajtott korrekciókból és a szabálytalanságokból eredő bevételek becsült összege 638 millió, illetve 165 millió EUR volt. A tejilletékekből származó bevételeket 46 millió EUR-ra becsülték; – a címzett bevételeknek a 2013. költségvetési évből 2014-re átvezetendő összege a becslés szerint 615 millió EUR volt. A Bizottság a 2014. évi költségvetésben az eredetileg 1 464 millió EUR-ra becsült bevételt két programra irányozta elő. Nevezetesen: – 464 millió EUR-t a gyümölcs- és zöldségágazatban működő termelői szervezetek működési alapjaira, és – 1 000 millió EUR-t az egységes támogatási rendszerre. E két programra vonatkozóan a költségvetési hatóság végül – a Bizottság javaslatával összhangban – 285 millió EUR összegű, illetve 30 083 millió EUR összegű előirányzatot fogadott el. A fenti elfogadott előirányzatok és címzett bevételek együttes összege megegyezik a gyümölcs- és zöldségágazatban működő termelői szervezetek működési alapjai számára rendelkezésre álló 749 millió EUR, illetve az egységes támogatási rendszer rendelkezésére álló 31 083 millió EUR összegű előirányzat teljes becsült összegével. A 2014. évi költségvetésnek a 2014. augusztus 31-ig tartó időszak alatti ideiglenes végrehajtását bemutató 1. mellékletben a gyümölcs- és zöldségágazatra és a termeléshez nem kötődő közvetlen támogatásokra vonatkozó költségvetési előirányzatok jogcímcsoportonként megadott számadatai a fent említett két program tekintetében elfogadott előirányzatokat mutatják; ezek összege 676,7 millió EUR-t, illetve 38 252 millió EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételeket beszámítva a 2014. évi költségvetésben szereplő teljes tervezett előirányzat 1 140,7 millió EUR-t tesz ki a gyümölcs- és zöldségágazat, illetve 39 252 millió EUR-t a termeléshez nem kötődő közvetlen támogatások területén. 3. Az EMGA 2014. évi költségvetésének ideiglenes végrehajtására vonatkozó megjegyzések A 1. melléklet bemutatja, hogy milyen szintet ért el a költségvetés ideiglenes végrehajtása a 2013. október 16-tól 2014. augusztus 31-ig terjedő időszakban. A táblázat a végrehajtás szintjét összeveti az 1306/2013/EU rendelet 28. cikkének rendelkezései szerint kialakított mutatón alapuló kiadási profillal. Az alábbiakban rövid magyarázat található egyes olyan költségvetési jogcímcsoportokra vonatkozóan, amelyek a 2014. évi költségvetés végrehajtásának tényleges és tervezett szintje között a legjelentősebb különbségeket mutatják. 3.1. Piaci intézkedések Az agrárpiaci intervenció céljára felhasznált előirányzatok összege a mutató 2014. augusztus 31-i szintjéhez képest 67 millió EUR-val magasabb volt a költségvetésben előirányzottnál. Az eltérés elsősorban a gyümölcs- és zöldségágazat, a borágazat, valamint a tejágazat végrehajtási módozatainak nettó hatásából adódik. 3.1.1. Gyümölcs és zöldség (+202,2 millió EUR az elfogadott előirányzatokhoz képest) Az elfogadott előirányzatokat illetően ez a végrehajtási szint elsősorban a termelői szervezetek működési alapjaival kapcsolatos programmal összefüggő kiadásoknak tulajdonítható, amely program finanszírozása az elfogadott költségvetési előirányzatokból, valamint a 2014. évi költségvetésben az e programhoz rendelt címzett bevételekből történik (megjegyzés: erről bővebben lásd a fenti 2. pontot). Ez a végrehajtási szint annak a következménye, hogy a 2014. augusztus 31-ig tartó időszakra vonatkozó mutatót azokra az elfogadott költségvetési előirányzatokra alkalmazták, amelyek nem foglalják magukban az ezen ágazathoz rendelt címzett bevételeket. Az 1. mellékletnek az ideiglenes végrehajtást részletező táblázatához tartozó, *-gal jelölt lábjegyzete megmutatja, hogy mi lenne a helyzet, ha a mutató 2014. augusztus 31-i szintjét a szóban forgó ágazat finanszírozásának céljára várhatóan rendelkezésre álló összes előirányzatra alkalmazták volna. Amint arra a fenti 2. pont rámutat, az ágazat számára várhatóan rendelkezésre álló teljes finanszírozás a 676,7 millió EUR összegű elfogadott költségvetési előirányzatokból és az ehhez az ágazathoz rendelt, 464 millió EUR-ra becsült címzett bevételekből tevődik össze. Ennek megfelelően a mutatónak az ágazat számára várhatóan rendelkezésre álló 1 140,7 millió EUR összegű teljes finanszírozásra történő alkalmazása esetén –127,6 millió EUR összegű alulteljesítés mutatkozna, amely a termelői szervezetek működési alapjaival kapcsolatos programmal összefüggő kifizetések ütemének felgyorsulásából, valamint az iskolagyümölcs-program és a termelői csoportok számára az előzetes elismerésükhöz nyújtott támogatás kapcsán folyósított kifizetéseknek a mutató 2014. augusztus 31-i szintjéhez képest lassabb ütemben történő teljesítéséből eredő nettó hatásnak felelne meg. A Bizottság jelenlegi megítélése szerint az iskolagyümölcs-programmal és a termelői csoportok számára az előzetes elismerésükhöz nyújtott támogatással összefüggő előirányzatok esetében várhatóan bizonyos mértékű kihasználatlanság lesz megfigyelhető a költségvetési év végén. A Bizottság továbbra is figyelemmel kíséri a termelői szervezetekkel kapcsolatos programokra vonatkozó előirányzatok felhasználását. 3.1.2. Szőlészeti-borászati termékek (−109,6 millió EUR) Az előirányzatok kihasználatlansága ebben az esetben azzal magyarázható, hogy a tagállamok a nemzeti borászati programok tekintetében megállapított mutató szerinti kiadási profilhoz képest lassabb ütemben teljesítik a kifizetéseket. A jelenlegi megítélés szerint ez a helyzet ideiglenes, mivel a szóban forgó jogcímcsoporthoz kapcsolódó kiadásokra vonatkozó tagállami előrejelzések szerint a kifizetés üteme az elkövetkező hónapokban fel fog gyorsulni. 3.1.3. Tej és tejtermékek (–6,8 millió EUR) Az előirányzatok kihasználatlansága ebben az esetben azzal magyarázható, hogy a tagállamok az iskolatejprogram tekintetében megállapított mutató szerinti kiadási profilhoz képest lassabb ütemben teljesítik a kifizetéseket. A jelenlegi megítélés szerint ez a helyzet ideiglenes, mivel a szóban forgó jogcímcsoporthoz kapcsolódó kiadásokra vonatkozó tagállami előrejelzések szerint a program a költségvetési év végéig teljes körűen végrehajtásra kerül. 3.2. Közvetlen támogatások A közvetlen támogatásokra szánt előirányzatok felhasználása a mutató 2014. augusztus 31-i szintjéhez képest 659,4 millió EUR-val volt magasabb. 3.2.1. Termeléshez nem kötődő közvetlen támogatások (+719,1 millió EUR az elfogadott előirányzatokhoz képest) Az elfogadott előirányzatokat illetően ez a végrehajtási szint elsősorban az egységes támogatási rendszerrel összefüggő kiadásoknak tulajdonítható; a rendszer finanszírozása az elfogadott költségvetési előirányzatokból, valamint a 2014. évi költségvetésben a rendszerhez rendelt címzett bevételekből történik (megjegyzés: erről bővebben lásd a fenti 2. pontot). Ez a végrehajtási szint annak a következménye, hogy a 2014. augusztus 31-ig tartó időszakra vonatkozó mutatót azokra az elfogadott költségvetési előirányzatokra alkalmazták, amelyek nem foglalják magukban az ezen ágazathoz rendelt címzett bevételeket. Az 1. mellékletnek az ideiglenes végrehajtást részletező táblázatához tartozó, *-gal jelölt lábjegyzete megmutatja, hogyan alakulna a helyzet, ha a mutató 2014. augusztus 31-i szintjét a termeléshez nem kötődő közvetlen támogatások finanszírozásához várhatóan rendelkezésre álló összes előirányzatra alkalmazták volna. Amint arra a fenti 2. pont rámutat, a termeléshez nem kötődő közvetlen támogatások számára várhatóan rendelkezésre álló teljes finanszírozás a 38 252 millió EUR összegű elfogadott költségvetési előirányzatokból és a szóban forgó támogatásokhoz rendelt, 1 000 millió EUR összegűre becsült címzett bevételekből tevődik össze. Ennek megfelelően a mutatónak a termeléshez nem kötődő közvetlen támogatások számára várhatóan rendelkezésre álló, 39 252 millió EUR összegű teljes finanszírozásra történő alkalmazása esetén a megfigyelt túlköltekezés helyett –279,9 millió EUR-s kihasználatlanság jelentkezne. A tagállamok mostanra a termeléshez nem kötődő közvetlen támogatások 2014. évre becsült összegének már 99,2%-át kifizették. A Bizottság jelenleg arra számít, hogy a rendelkezésre álló elfogadott előirányzatok és az érintett tételhez rendelt címzett bevételek elegendők lesznek a szóban forgó jogcímcsoport finanszírozási szükségleteinek fedezéséhez, és a költségvetési év végén akár bizonyos mértékű kihasználatlanság is megfigyelhető lesz. 3.2.2. Egyéb közvetlen támogatások (–59,3 millió EUR) Az egyéb közvetlen támogatások tekintetében elfogadott előirányzatoknak a mutató 2014. augusztus 31-i szintjén alapuló kiadási profilhoz viszonyított kihasználatlansága annak a következménye, hogy az ágazat egyes programjai – különösen a 68. cikk szerinti, termeléshez kötődő különleges támogatás – esetében a vártnál lassabb volt a kifizetés üteme. A Bizottság jelenleg arra számít, hogy a költségvetési év végén bizonyos mértékű kihasználatlanság lesz tapasztalható, és továbbra is figyelemmel kíséri a szóban forgó költségvetési jogcímcsoportra vonatkozó előirányzatok felhasználását. . 3.3. Mezőgazdasági kiadások ellenőrzése (+5,5 millió EUR) Az ellenőrzési és megelőző intézkedésekre szánt, 6,8 millió EUR összegű közvetlen kifizetéseken túlmenően a 2014. évi költségvetésbe bekerült egy, a jogviták rendezésével kapcsolatos kifizetésekre elkülönített, 53,4 millió EUR-ra becsült összegű előirányzat is. A legfrissebb információk szerint a tagállamok a 2014. évi költségvetésben előirányzottnál nagyobb összeget folyósítanak jogviták rendezéséhez kapcsolódó kompenzációs kamat címén. Ezenkívül a Bizottság várhatóan körülbelül 20 millió EUR-t térít vissza a tagállamoknak a javukra pozitív korrekciót megítélő számlaelszámolási határozatok nyomán. A Bizottság a mezőgazdasági kiadások pénzügyi ellenőrzéséhez kapcsolódó alcím esetében a 2014. évi költségvetési előirányzatok túllépésére számít. . 4. Az EMGA-hoz rendelt címzett bevételek felhasználása Az 1. melléklet táblázata azt mutatja, hogy 2014. augusztus 31-ig 1 669,1 millió EUR összegű címzett bevétel folyt be. Ezen belül: – a számlaelszámolásra és a megfelelőségi vizsgálatokra vonatkozó határozatok szerinti korrekciókból származó bevételek összege 769,6 millió EUR-t tett ki, amelyet a költségvetési év végéig várhatóan további összegek növelnek; – a szabálytalanságok nyomán keletkező bevételek összege 141,3 millió EUR-t tett ki, amelyhez a költségvetési év végéig szintén várható további összegek érkezése; és – a tejilletékből származó bevételek többsége már befolyt, ezek összege megközelítőleg 48 millió EUR. Végezetül a címzett bevételek 2013-ról 2014-re átvezetett összege 710,2 millió EUR volt. Ez az összeg jelentős mértékben meghaladja az eredetileg becsült 615 millió EUR-t, és maradéktalanul felhasználásra került a 2014. évi költségvetésben előirányzott kifizetések teljesítése során. Következésképpen az EMGA-kiadások fedezésére rendelkezésre álló címzett bevételek 2014. augusztus 31-én 1 669,1 millió EUR-t tettek ki, mely összeget a költségvetési év végéig várhatóan az újonnan beszedett címzett bevételek további összegei egészítenek majd ki. 5. Következtetések A 2014. évi EMGA-költségvetés előirányzatainak ideiglenes végrehajtása a 2014. augusztus 31-ig terjedő időszak vonatkozásában azt mutatja, hogy a tagállamok részére teljesített havi visszatérítések körülbelül 728,2 millió EUR-val meghaladták a mutató alapján várt, a költségvetés végrehajtására vonatkozó kiadási profilnak megfelelő mértéket. 1 669,1 millió EUR összegű címzett bevétel már rendelkezésre áll, és 2014 során várhatóan még további összegek folynak be. A Bizottság jelenleg úgy ítéli meg, hogy az év végéig elérhetővé váló címzett bevételek összege elegendő lesz ahhoz, hogy fedezze a termelői szervezetek működési alapjainak és az egységes támogatási rendszernek a finanszírozását, valamint a mezőgazdasági kiadások pénzügyi ellenőrzéséhez kapcsolódó alcím keretében várhatóan kifizetendő összegeket. Ezenkívül a Bizottság a tervek szerint – a 2014. költségvetési évre vonatkozó előirányzatok végleges végrehajtásától függően – átcsoportosítja a 2015. évre a fel nem használt előirányzatokat, amelyek az abban az évben a pénzügyi fegyelem hatálya alá tartozó mezőgazdasági termelőknek kifizetendő visszatérítések fedezésére szolgálnak majd. Az átcsoportosított összeg nem haladhatja meg a megosztott igazgatás alá tartozó intézkedések céljaira eredetileg elkülönített 2014. évi EMGA-előirányzatok 2%-át és a 2014. költségvetési évre vonatkozóan a pénzügyi fegyelem alkalmazásában figyelembe vett összeget.[3] A Bizottság e szakaszban végzett becslése szerint a le nem kötött előirányzatok 874,7 millió EUR-t kitevő, a 2%-os maximális szintnek megfelelő összege[4] rendelkezésre fog állni a 2014. költségvetési év végére a szóban forgó átcsoportosítás céljára. Az EMGA fennmaradó becsült többlete a 2015. évi költségvetési tervezetre vonatkozó 1. módosító indítványban kerül figyelembevételre. [1] HL L 347., 2013.12.20., 549. o. [2] Az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet 14. cikke értelmében a belső címzett bevételeket csak egy évre lehet átvinni. Ezért a hatékony és eredményes költségvetési gazdálkodás érdekében ezek a címzett bevételek általában elsőként, az érintett költségvetési jogcímcsoport elfogadott előirányzatainak felhasználását megelőzően kerülnek felhasználásra. [3] Az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet 169. cikke. [4] A pénzügyi fegyelem alkalmazásában a 2014. évi költségvetésben figyelembe vett, 902,9 millió EUR-s összeg nagyobb volt, mint a megosztott igazgatás alá tartozó intézkedések céljaira eredetileg elkülönített 2014. évi EMGA-előirányzatokra vonatkozó 2%-os határnak megfelelő összeg, ezért az átcsoportosításnál az utóbbi képezi a referenciaösszeget.